Publication: Magyar Közlöny
Issue: MK-2006-94 (Year: 2006, Number: 94)
Era: 2004-2010
Section: bizonyítványok és oklevelek elismeréséről szóló 2001. évi C. törvényben meghatározott,
Paragraph Index: 5551

3. Az operatív tervezés, az OKM munkaterve 3.1. A jóváhagyott stratégiai tervekben szereplő és a tárgyévi költségvetés tervezése során figyelembe vett célkitűzéseket az oktatási és kulturális ágazat tárgyévi kiemelt célkitűzéseiként a miniszter utasításban teszi közzé. Az utasítás előkészítésével kapcsolatos munkák koordinálása a kabinetfőnök felügyeleti területének ügyrendjében megfogalmazott eljárásrend szerint történik. 3.2. Az ágazat jóváhagyott tárgyévi kiemelt célkitűzéseinek megvalósításához szükséges feladatok tervszerű végrehajtása érdekében a feladatok végrehajtásért felelős szakmai, illetve funkcionális felügyeleti területek vezetőinek javaslata alapján a miniszter félévenként munkatervet állapít meg. A munkatervet az Igazgatási Főosztály készíti elő és a miniszteri értekezlet jóváhagyja. 3.3. A munkatervben a 3.2. pontban meghatározott feladatokon kívül szerepeltetni kell: − Az Országgyűlés, a Kormány és az Alkotmánybíróság eseti döntéseinek végrehajtásából adódó feladatokat; − Az OKM tulajdonában álló gazdasági társaságok, valamint közhasznú társaságok, továbbá az OKM érdekeltségi körébe tartozó alapítványok és közalapítványok éves beszámolóinak, illetve közhasznúsági jelentéseinek jóváhagyását. 3.4. A munkaterv jóváhagyását követően azt az OKM kormányzati munkával összefüggő feladatainak fő forrásaként kell kezelni, és az Intraneten mindenki számára hozzáférhetővé kell tenni. A munkaterv alapján – a Miniszterelnöki Hivatal által megadott szempontok szerint – az Igazgatási Főosztály állítja össze a Kormány törvényalkotási, illetve féléves munkatervéhez kapcsolódó javaslatokat. 2006/94. szám III. A vezető és döntés-előkészítő értekezletek Az OKM vezető és tanácsadó testületei a miniszteri értekezlet, a belső államtitkári értekezlet, a felügyeleti terület vezetői értekezlete és a főosztályvezetői értekezlet.

Source: https://magyarkozlony.hu/hivatalos-lapok/bf323688ebda5dd31e67ac398bd4b1323a7bd28a/dokumentumok/7bd824bfa5f94d18b68a947d3497943c4c2cbf34/letoltes